DRAMMEN: Hendelsen fant sted i Varteig i Østfold lørdag kveld.

[Facebook-knapp]

Østfold-politiet og Søndre Buskerud politidistrikt tok i bruk helikopter for å pågripe en etterlyst kjenning.

- Vi har bistått Søndre Buskerud politidistrik i forbindelse med pågripelse av en person de var på jakt etter, bekrefter operasjonsleder Rune Kristian Arneberg i Østfold politidistrikt til Sarpsborg Arbeiderblad.

Avisen fikk lørdag kveld flere tips fra beboere som kunne melde fra om både utforkjøring og politi i aksjon. Et politihelikopter fløy også med lys i området.

Politiet bekrefter at det var en væpnet aksjon, men at det hele foregikk uten dramatikk. Det lokale politiet bisto ved å sette opp en sperrepost.

Vedkommende som politiet var på jakt etter, endte ferden i grøfta omtrent 900 meter fra Varteig kirke.

- Det var ingen biljakt, men vi fulgte ham fra lufta. Det var nok kanskje litt spesielt at vi hadde et helikopter tilgjengelig i kveld, men det var veldig praktisk, sier politiinnspektør Per Morten Sending i Søndre Buskerud politidistrikt til avisa.

Den etterlyste mannen var etterlyst i forbindelse med en narkotikaforbrytelse. Han ble kjørt til Drammen i påvente av videre avhør.